钦定古今图书集成/明伦汇编/官常典/第265卷 > 文献通考 > 《论翰苑》
## 钦定古今图书集成/明伦汇编/官常典/第265卷 > 文献通考 > 《论翰苑》

翰苑经筵在近代为至清要显美之官，而杜岐公《通
典》叙职官独阙焉。盖学士、讲读之官，皆始于唐开元
之时。讲读隶集贤殿，故《通典》于集贤学士条下附载。
而翰林学士，《唐史志》以为独无所隶。然自开元建学
士院之后，居之者多名流，至号内相，乃略不叙述，则
为阙事矣。古人有一事必有一官曹，虽历代沿革不
同，而所掌之事则一也。故《通典》所载唐所置之官而
前代无之者，则叙其所掌之事，以通于前代。如通事
舍人，唐所制也，而其事则秦汉以来谒者之任也；集
贤殿书院，唐置也，而其事则汉魏以来秘书省之职
也。然则翰林学士之官，独不可通之于前代乎？盖以
言语文字备顾问，以翰墨技艺侍中待诏，则汉武帝
所以处邹、枚、严、徐，灵帝所以招鸿都文学之类是也。
至于出入禁闼，特被亲遇，参谋军国，号称“内相”，则汉、
魏以来侍中领尚书事，秘书监、中书监之类是也。若
代言典诰之任，则武帝所以命司马相如，历代所以
置中书舍人是也。但学士院之官，所职丛杂不一，而
其位亦高卑不等。唐多以他官兼之。中世以后，则所
掌者制诏而已。宋则又以唐所置集贤殿讲读之官
隶之。元丰官制既行，而讲读始去“翰林”之名，自为经
筵之官矣。故以《经筵》附见“学士院”之后，存其旧也。